
800 méteres síkfutás a világversenyeken, a 2021-es tokiói olimpia esettanulmánya

Jelen tanulmány célja megvizsgálni a világversenyen sikeres (továbbjutást és érmet eredményező) futások
mikro és makro irambeosztási stratégiáit, női és férfi 800 méteres síkfutásban, valamint összehasonlítani a
kevésbé sikeres irambeosztási profilokkal. A 2021-es tokiói olimpia 800 méteres férfi és női síkfutó
versenyszámának szezoncsúcs (SB), végeredmény és 100 méterenkénti részidő adatait rögzítettük az
előfutamok, elődöntők és döntők során, ezzel összesen 157 egyéni teljesítményt vizsgálva (n= 157).
Alapstatisztikai műveletek (átlag, szórás) után a helyezéssel kvalifikált (Q) és nem kvalifikált versenyzők
eredményeit független kétmintás t-próbával hasonlítottuk össze. Az adott futások irambeosztását
összetartozó mintás ANOVA segítségével elemeztük. Az iram-beosztásbeli változásokat variációs
koefficiens (CV) segítségével fejeztük ki. A két nem hasonló irambeosztási profilt alkalmazott az olimpiai
játékok alatt. Mind a három forduló során, mindkét nem esetében, a továbbjutó, valamint érmes atléták az
utolsó 200 méteren utasították maguk mögé versenytársaikat. Minden csoportot tekintetbe véve
elmondható, hogy a leggyorsabb az első 200 méteres intervallum volt, ezután pedig a szignifikánsan
(p&lt;0,05) leglassabb 200 méter és 400 méter közötti szakasz következett. Az egyenetlen irambeosztás miatt
(CV: 3 - 9,6 %) a szezoncsúcsok aránya csak 17,8% volt. A következtetések a következők voltak: a női, és férfi
800 méteren a világversenyeken – a világcsúcsoktól eltérően – a negatív irambeosztás a jellemző,
nagyfokú sebességbeli varianciákkal. A sikeres versenyzők rendelkeznek azzal a fiziológiai és pszichológiai
képességgel, hogy több egymást követő fordulóban képesek lereagálni az iramváltásokat, valamint a
verseny utolsó negyedében maguk mögé utasítani az ellenfeleiket a tempó tartásával, fokozásával.

